VIDES KONSULTATĪVĀ PADOME

biedrība „Baltijas Vides forums”, nodibinājums „Latvijas Dabas fonds”, nodibinājums „Vides Izglītības fonds”, nodibinājums „Pasaules Dabas fonds”, biedrība „Latvijas Ornitoloģijas biedrība”, biedrība „Vides fakti”, nodibinājums „Ķemeru Nacionālā parka fonds””, biedrība „Vides aizsardzības klubs”, biedrība „Latvijas Makšķernieku asociācija”, biedrība „Latvijas ezeri”, biedrība „Zaļā brīvība”, biedrība „Ekodizaina kompetences centrs”, biedrība „Vides vārds” , biedrība „Latvijas Botāniķu biedrība, biedrība „Latvijas Biškopības biedrība”, ,Purvu un ezeru izpētes centrs, biedrība „Latvijas Atkritumu saimniecības asociācija”, biedrība „Baltijas krasti”, biedrība „Zero Waste Latvija”, biedrība „Latvijas Vides pārvaldības asociācija”., nodibinājums “Teiču dabas fonds”.

**Rīga, Peldu iela 26/28, LV-1494**

26.07.2021.

Nr.1-24

**Vides aizsardzības un reģionālās attīstības ministrijai,**

**pasts@varam.gov.lv**

**Laila.Spaliņa@varam.gov.lv**

**Dace.Bluķe@varam.gov.lv**

**Rudite.Vesere@varam.gov.lv**

*Par likumprojektu "Grozījumi Dabas resursu nodokļa likumā”*

Vides konsultatīvā padome (turpmāk arī – VKP) ir iepazinusies ar izsludinātajiem grozījumiem (Likumprojekts "Grozījumi Dabas resursu nodokļa likumā”, iesniedzējs: Vides aizsardzības un reģionālās attīstības ministrija, Projekts: VSS-646).

VKP kopumā atbalsta VARAM sagatavotos grozījumus augšminētajam likumam, kas ir pamats iepakojuma labākai atkārtotai izmantošanai un otrreizējai pārstrādei.

VKP noteikti atbalsta VARAM ierosinājumu noteikt dabas resursu nodokli (turpmāk - DRN) ogļūdeņražu ieguvei un kurināmajai kūdrai un rekomendē DRN likmi kurināmai kūdrai aprēķināt kā % no pārdošanas vērtības, nosakot 2022. gadā - 20%, 2023. gadā - 25%, 2024.gadā - 30%, 2025.gadā - 33%. Rosinām arī turpināt celt nodokļa likmes par akmeņoglēm, koksu un lignītu, piesaistot to pārdošanas cenai - 2022. gadā nosakot 15%, bet ne mazāk kā 25,- Eiro par tonnu , 2023.gadā - 20%, bet ne mazāk kā 35,- Eiro par tonnu, 2024.gadā - 25%, bet ne mazāk kā  45,- Eiro par tonnu,  2025.gadā - 30%, bet ne mazāk kā  50,- Eiro par tonnu, 2026.gadā - 33%, bet ne mazāk kā  55,- Eiro par tonnu.

Izprotot resursu aprites aktualitāti, VKP uzsver, ka primāri nepieciešams veicināt iepakojuma pārstrādi, tāpēc līdztekus DRN likmes noteikšanai nepārstrādātajam kompozīta iepakojumam, steidzami un prioritāri  nepieciešama iespējami augstu kompozīta un kartona iepakojuma savākšanas/pārstrādes mērķu rādītāju noteikšana Latvijā. Pretējā gadījumā DRN likme pakāpeniski “iekļausies” produktu patēriņa cenā, kas var bremzēt iepakojuma proaktīvas pārstrādes nepieciešamību. Iesakām noteikt 24 mēnešu pārejas periodu pēc pārstrādes mērķu noteikšanas DRN likmes piemērošanai kompozīta iepakojumam, kas nav pārstrādāts ziņošanas periodā.

Vienlaikus, lai nostiprinātu Vides aizsardzības likumā noteikto principu “piesārņotājs maksā” (Vides aizsardzības likums, 3.  pants),VKP ierosina noteikt:

1. Dabas resursu nodokli augu aizsardzības līdzekļiem un biocīdiem, kas satur videi un cilvēka veselībai bīstamas vielas (klasifikācija atbilstoši Eiropas Parlamenta un Padomes Regulai (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu) vairāk nekā 0,1% ar likmi 5% no pārdošanas cenas 2023.gadā, un piecu gadu laikā to pakāpeniski ceļot ik gadu par 5% (2024.gadā - 10%, 2025.gadā - 15%, 2026.gadā - 20%. 2027.gadā - 25%, 2028. gadā - 30%, 2029. gadā - 33%). Šāds nodoklis būtu valstiski atbalstāms instruments EK Zaļā kursa stratēģijā “No lauka līdz galdam” mērķa sasniegšanai (par 50 % samazināt lauksaimniecības pesticīdu izmantošanu), bet pakāpeniskais grafiks ļautu lauksaimniekiem piemēroties.
2. Dabas resursu nodokli galvenajai cirtei un tās veidiem piemērojot atmežošanas kompensācijas noteikšanas kritērijus, aprēķināšanas un atlīdzināšanas kārtību - kompensācijas apmēram pielietojot vidējās meža atjaunošanas un kopšanas izmaksas, kuras veidojas no vidējās iepriekšējo piecu gadu izmaksām par augsnes gatavošanu, stādu iegādi, stādīšanu, agrotehnisko kopšanu un mežaudzes sastāva kopšanu atbilstoši meža zemes kvalitātes grupai, kā arī koeficientu par CO2 piesaistes potenciāla samazināšanos atkarībā no meža tipa un koeficientu atkarībā no mežsaimnieciskās darbības aprobežojuma un apgrūtinātās teritorijas veida, kas veido ne mazāk kā 5% no izstrādātās koksnes krājas pārdošanas cenas 2023.gadā, un piecu gadu laikā to pakāpeniski ceļot ik gadu par 5% (2024.gadā - ne mazāk kā 10%, 2025.gadā - ne mazāk kā 15%, 2026.gadā - ne mazāk kā 20%. 2027.gadā - ne mazāk kā 25%, 2028. gadā - ne mazāk kā 30%, 2029. gadā - ne mazāk kā 33%).

*Pamatojums šāda nodokļa galvenajai cirtei un tās veidiem nepieciešamībai: Latvijas Dabas fonda (LDF)  īstenotā projekta LIFE AQPOM ietvaros gūtā pieredze liecina par to, ka aktuāla problēma dispersi ligzdojošo sugu (un arī īpaši aizsargājamo meža biotopu) aizsardzībā ir tā, ka netiek nodrošināta iespēja valstij izmantota “pirmpirkuma tiesības” gadījumos, kad dabas vērtības mežā ir konstatētas īsu brīdi pirms tiek plānots uzsākt mežizstrādi. Šī problēma savukārt izriet no tā, ka pirms mežizstrādes veikšanas tiek veikta tikai meža ekonomiskās vērtības novērtēšana (meža ierīcības laikā), savukārt dabas vērtību iespējamā klātbūtne audzēs, kurām atbilstoša aizsardzība jau netiek nodrošināta, praktiski tiek ignorēta. Nevalstisko dabas aizsardzības organizāciju ieskatā ir jāvirzās uz sistēmu, kas paredz dabas vērtības vērtēt tāpat kā ekonomiskās, un gadījumos, kad mežaudzē ir konstatētas dabas vērtības, kas nav savienojamas ar koksnes iegūšanu mežā, audzēm ir jānodrošina aizsardzība, savukārt meža īpašniekam radītie zaudējumi ir jākompensē. Turklāt jāņem vērā arī tas, ka ļoti fragmentētā meža ainavā atlikušajiem vecāka meža gabaliem esošā dabas aizsardzības vērtība laika gaitā (ar retiem izņēmumiem) tikai pieaugs, it īpaši dabisko meža biotopu gadījumā, kā arī sugām, kurām ir nepieciešams liels dabisko struktūru, piem., mirušās koksnes, apjoms – dzeņiem un citiem dobumperētājiem. Tas nozīmē, ka kompensācijas sistēmai jābūt vērstai uz audzes saglabāšanu ilgtermiņā.*

*Esošās sistēmas nepilnību dēļ gadījumos, kad ir izsniegti ciršanas apliecinājumi, aizsardzības nodrošināšana ir problemātiska, nereti mikroliegumu pieteikumi ir tikuši noraidīti un audzes nocirstas par spīti tam, ka atbildīgajām valsts iestādēm ir zināms, ka nogabalā ir vērtības, kuru saglabāšanu pieprasa Sugu un biotopu aizsardzības likums.*

*VKP ieskatā problēmu ļautu risināt kompensāciju sistēma, kas 1) ļautu zemes īpašniekiem izvēlēties no dažādiem kompensāciju modeļiem (daļu apmierinās ikgadēji maksājumi) un 2) piedāvātu iespēju pilnībā kompensēt audzē esošās koksnes tirgus vērtību. Pēc LDF ierosinājuma VARAM 2019. gadā izveidoja īpašu darba grupu kompensāciju jautājumu risināšanai, un 2020. gada beigās darba grupa nāca klajā ar priekšlikumiem kompensāciju sistēmas izmaiņām.*

Paredzēto izmaiņu ieviešanu praksē kavē to potenciālās izmaksas, tādēļ piedāvājam problēmu risināt, **piemērojot dabas resursu nodokli kailcirtēs iegūtai koksnei**. Nodoklis tiktu piemērots tikai dabas vērtībām nedraudzīgākajam meža apsaimniekošanas veidam un ar tā palīdzību gūtie ienākumi būtu izmantojami ne tikai kompensāciju vajadzībām, bet arī citām ar meža bioloģiskās daudzveidības saglabāšanu un atjaunošanu saistītām darbībām.

VKP aicina un uzskata par nepieciešamu veikt DRN sistēmas efekta un izmaksu - efektivitātes novērtējumu, tai skaitā:

1. par DRN likmju pozitīvo - negatīvo vides efektu līdzsvaru;
2. par DRN likmju savstarpējo atbilstību;
3. par DRN likmju lieluma atbilstību objekta izdarītā kaitējuma apjomam;
4. par DRN saistības līmeni/pakāpi ar ietekmējamo subjektu.

Ar cieņu,

Vides konsultatīvās padomes priekšsēdētājs  Juris Jātnieks

Sagatavoja:

Jana Simanovska, Jana.Simanovska@ekodizains.org

Jānis Ķuze, janis.kuze@ldf.lv

Jānis Rozītis, jrozitis@pdf.lv

Jānis Sprūds, janis.spruds@ezeri.lv

Līga Brūniņa, liga.brunina@gmail.com

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU